Qoraqalpog‘iston Respublikasi hududlarini ijtimoiy-iqtisodiy rivojlantirish, aholi turmush darajasini yanada yaxshilashga doir qo‘shimcha chora-tadbirlar dasturi to‘g‘risida

Qoraqalpog‘iston Respublikasini ijtimoiy-iqtisodiy rivojlantirish, sanoat va qishloq xo‘jaligi sohalarining kelgusidagi istiqbollarini belgilash, fan-ta’lim, ma’naviy-ma’rifiy ishlarni yanada kuchaytirish, aholi salomatligi hamda turmush darajasini yanada yaxshilash, shuningdek, O‘zbekiston Respublikasi Prezidenti Sh.M. Mirziyoyevning Qoraqalpog‘iston Respublikasi saylovchilari bilan uchrashuvi davomida Saylovoldi dasturida qo‘yilgan vazifalar ijrosini ta’minlash maqsadida Vazirlar Mahkamasi qaror qiladi:
 1. Qoraqalpog‘iston Respublikasi hududlarini ijtimoiy-iqtisodiy rivojlantirish va aholi turmush darajasini yanada yaxshilash chora-tadbirlari dasturi (keyingi o‘rinlarda — Dastur deb ataladi) 1-ilovaga muvofiq tasdiqlansin.
 2. Dasturning asosiy moliyaviy manbasi etib quyidagilar belgilansin:
 O‘zbekiston Respublikasi davlat budjeti;
 Qoraqalpog‘iston Respublikasi mahalliy budjeti;
 Tiklanish va taraqqiyot jamg‘armasi mablag‘lari;
 Xalqaro moliya institutlari mablag‘lari;
 Xo‘jalik birlashmalari o‘z mablag‘lari;
 Tijorat banklari kreditlari;
 Loyiha tashabbuskorlari mablag‘lari va boshqa mablag‘lar.
 O‘zbekiston Respublikasi Moliya vazirligi, Iqtisodiyot vazirligi, Qoraqalpog‘iston Respublikasi Vazirlar Kengashi yuqorida qayd etilgan mablag‘larni o‘z muddatida va to‘liq moliyalashtirilishini ta’minlasin.
 Mutasaddi vazirlik, idora, xo‘jalik birlashmalari va tijorat banklari rahbarlari Dasturda nazarda tutilgan loyiha va tadbirlarni o‘z muddatida amalga oshirilishi yuzasidan shaxsan mas’ul ekanliklari to‘g‘risida ogohlantirilsin.
 3. Quyidagilar Dasturning asosiy yo‘nalishlari etib belgilansin:
 iqtisodiy va ijtimoiy sohani keng rivojlantirish, hududlarning makroiqtisodiy ko‘rsatkichlari barqarorligini ta’minlash, tuman, shahar hamda hududning mahalliy budjetlaridagi subvensiya ulushini qisqartirish va bartaraf etish;
 kichik va xususiy tadbirkorlikni rivojlantirishni qo‘llab-quvvatlash, ularning huquqlarini himoya qilish va erkinliklarining kafolatlarini ta’minlash, qulay ishbilarmonlik muhitini shakllantirish, yangi korxonalar, shu jumladan, kichik va xususiy tadbirkorlik yo‘nalishida korxonalar tashkil etish;
 hududlarda va tarmoq korxonalarida sanoat ishlab chiqarishi, xizmat ko‘rsatish loyihalarini hamkorlikda amalga oshirish uchun tijorat banklari kreditlari, chet el va mahalliy investitsiyalarni keng jalb etish hisobiga iqtisodiy islohotlarni chuqurlashtirish;
 qishloq xo‘jaligi sohasidagi islohotlarni yanada chuqurlashtirish, ko‘p tarmoqli fermer xo‘jaliklarini moliyaviy qo‘llab-quvvatlash, mazkur sohani industrlashgan tarmoqqa aylantirish maqsadida qishloq xo‘jaligining barcha turdagi mahsulotlarini qayta ishlashni tashkil qilish;
 ishlab chiqarilgan mahsulotlar turini va hududiy sanoat mahsulotlari ishlab chiqarishni kengaytirish hisobiga hududlarning eksport salohiyatini oshirish, yangi turdagi mahsulotlarni o‘zlashtirish hamda ularning yangi bozorlarga eksport qilinishini ta’minlash;
 qurilish, obodonlashtirish, yo‘l-transport, muhandislik-kommunikatsiya va ijtimoiy infratuzilmani yanada rivojlantirish hisobiga aholiga namunali hamda sifatli xizmat ko‘rsatishni yo‘lga qo‘yish; 
 yangi ish o‘rinlari yaratish va aholining turli qatlamlari bandligi masalalarini hal etish hisobiga inson manfaatlarini ta’minlash, ayniqsa qishloq joylarda aholining hayot darajasi va sifatini oshirish, yanada farovon hayot kechirishi uchun mustahkam zamin yaratish, ijtimoiy sohani rivojlantirish, ayniqsa onalik va bolalikni muhofaza qilish, ma’naviy-ma’rifiy ishlar hamda yoshlar siyosati masalalarini izchil hal etish.
 4. Dasturda yuklangan vazifa va topshiriqlarni mas’ul vazirliklar, idoralar, xo‘jalik birlashmalari hamda mahalliy ijro etuvchi hokimiyat organlari tomonidan belgilangan muddatlarda, to‘liq ijro etilishini ta’minlash, bajarilishini nazorat qilish va ular faoliyatini muvofiqlashtirib borish bo‘yicha respublika ishchi guruhi tarkibi 2-ilovaga muvofiq tasdiqlansin.
 Respublika ishchi guruhi (A.J. Ramatov) Qoraqalpog‘iston Respublikasi Vazirlar Kengashi (Q.R. Sariyev) bilan birgalikda:
 Dasturda nazarda tutilgan tadbirlarning vazirliklar, idoralar, xo‘jalik birlashmalari va mahalliy ijro etuvchi hokimiyat organlari tomonidan belgilangan muddatlarda bajarilishini muvofiqlashtirib borsin;
 tegishli vazirliklar, idoralar, xo‘jalik birlashmalari va tijorat banklarini jalb etib, joyiga borgan holda Dasturda nazarda tutilgan ko‘rsatkichlarga erishish bo‘yicha barcha zaruriy choralarni ko‘rsin;
 har chorak yakunlari bo‘yicha Qoraqalpog‘iston Respublikasida bo‘lib o‘tadigan faollar yig‘ilishlarida Dasturning topshiriqlari ijrosi alohida masala sifatida muhokama etib borilishini ta’minlasin; 
 zaruriyat bo‘lganda, belgilangan tartibda Dasturdagi tadbirlar va loyihalarga o‘zgartirish hamda qo‘shimchalar kiritsin;
 Dasturda belgilangan tadbirlar va loyihalarning amalga oshirilishi yuzasidan har o‘n besh kunda O‘zbekiston Respublikasi Bosh vaziriga axborot berib borsin.
 5. Vazirliklar, idoralar, xo‘jalik birlashmalari va tijorat banklari rahbarlari:
 bir oy muddatda Qoraqalpog‘iston Respublikasi Vazirlar Kengashi bilan birgalikda Dasturga kiritilgan loyihalarni amalga oshirish bo‘yicha tarmoq jadvali tasdiqlanishini ta’minlasin;
 Dasturdagi loyihalarni amalga oshirish uchun belgilangan tartibda yer uchastkalari ajratish, loyihalarni ishga tushirish yuzasidan zaruriy hujjatlarni ishlab chiqish, ekspertizadan o‘tkazish, qurilish-montaj ishlarini bajarish, zamonaviy texnologik asbob-uskunalar bilan butlash va ijtimoiy soha obyektlarini belgilangan muddatlarda foydalanishga topshirish choralarini ko‘rsinlar;
 Dasturda belgilangan tadbirlar va loyihalarning amalga oshirilishi to‘g‘risidagi tahliliy ma’lumotlarni har oyning 5-sanasiga qadar kunigacha Vazirlar Mahkamasiga kiritib borsinlar.
 6. O‘zbekiston Respublikasi Moliya vazirligi, Iqtisodiyot vazirligi tegishli tashkilotlar bilan birgalikda Dastur doirasida O‘zbekiston Respublikasining Respublika budjeti mablag‘laridan moliyalashtiriladigan loyihalarni kelgusi yillardagi Investitsiya dasturlariga belgilangan tartibda kiritib borilishini ta’minlasin.
 7. Qoraqalpog‘iston Respublikasi Vazirlar Kengashi Qoraqalpog‘iston Respublikasi budjeti va mahalliy budjet mablag‘lari hisobiga amalga oshiriladigan loyihalarni har yili shakllantiriladigan respublika va mahalliy budjet xarajatlari qismida nazarda tutsin hamda belgilangan muddatlarda mablag‘lar ajratsin.
 8. O‘zbekiston Respublikasi Iqtisodiyot vazirligi, Moliya vazirligi, Mehnat vazirligi, Davlat soliq qo‘mitasi, Davlat raqobat qo‘mitasi, Davlat arxitektura va qurilish qo‘mitasi, Markaziy banki, Qoraqalpog‘iston Respublikasi Vazirlar Kengashi, mutasaddi vazirliklar va idoralar bilan birgalikda avval ishlab chiqilgan Qoraqalpog‘iston Respublikasi hududlarini kompleks rivojlantirish dasturlarining 2017-2018-yillar qismini mazkur qaror bilan belgilangan topshiriqlardan kelib chiqib, ikki oy muddatda qayta ishlab chiqsin va Vazirlar Mahkamasiga kelishilgan taklif kiritsin.
 9. “O‘zbekenergo” AJ va “O‘ztransgaz” AK mahalliy hokimliklar bilan birgalikda Dastur doirasida investitsiya loyihalarini amalga oshiruvchi ishlab chiqarish korxonalarining tashqi kommunikatsiyalar tizimlariga ulanishini ta’minlasinlar.
 10. O‘zbekiston Respublikasi Adliya vazirligi Dasturdan kelib chiqadigan normativ-huquqiy hujjatlarning loyihalarini belgilangan tartibda kelishib olish hamda davlat boshqaruv organlari va Hukumatga kiritish tartibotidan o‘tkazish yuzasidan monitoring o‘rnatsin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov va Qoraqalpog‘iston Respublikasi Vazirlar Kengashining Raisi Q.R. Sariyev zimmasiga yuklansin.